Author: skulova
Last saved by: spano
Company: UVSR

LEGISLATÍVNA RADA VLÁDY 
   SLOVENSKEJ REPUBLIKY 

         Na rokovanie vlády SR
   dňa 4. februára 2004
K materiálu č. 11950/2003
K bodu č. 3

S  T A N O V I S K O 

k návrhu skupiny poslancov Národnej rady Slovenskej republiky  na vydanie zákona, ktorým sa mení a dopĺňa zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (tlač 516)

I. 
Predseda Národnej rady Slovenskej republiky Pavol Hrušovský požiadal listom z 23. decembra 2003 vládu Slovenskej republiky podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov o zaujatie stanoviska k návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky  v znení neskorších predpisov (tlač 516).

II. 
Účelom predkladaného návrhu zákona je podľa dôvodovej správy reagovať na zmeny Ústavy Slovenskej republiky vykonané ústavným zákonom č. 90/2001 Z. z., upraviť ustanovenia, ktoré spôsobovali výkladové problémy, vykonať ďalšie vecné zmeny, a to najmä v súvislosti so vstupom do Európskej únie. Navrhuje sa napr. zriadenie Výboru pre Európske záležitosti, ktorý by mal byť kľúčovým výborom pre kontrolu členov vlády Slovenskej republiky pri ich rokovaní a hlasovaní v orgánoch európskych spoločenstiev. 
	
	Návrh zákona nezakladá zvýšené nároky na štátny rozpočet Slovenskej republiky, nemá vplyv na rozpočty obcí. Z pripojeného stanoviska Ministerstva financií SR vyplýva, že prijatie navrhovaného zákona vzhľadom na bod 66 (zriadenie pracovísk Kancelárie národnej rady SR v zahraničí) môže vyústiť do zvýšenia požiadavky na štátny rozpočet, ktorý však na tento účel nemá vytvorenú rezervu, preto ministerstvo požaduje, aby tieto výdavky boli zabezpečené v rámci limitu výdavkov kapitoly Kancelárie Národnej rady SR. 

Ministerstvo spravodlivosti Slovenskej republiky odporúča vláde Slovenskej republiky, aby k predkladanému návrhu zákona vyslovila súhlasné stanovisko, za predpokladu akceptovania ním uplatnených pripomienok. Aj tieto pripomienky sú súčasťou pripojeného návrhu  stanoviska vlády Slovenskej republiky k predloženému návrhu zákona. 

Legislatívna rada vlády Slovenskej republiky prerokovala predmetný návrh zákona na svojom zasadnutí 27. januára 2004. 
Vláde Slovenskej republiky odporúča  s ú h l a s i ť s predloženým návrhom, za predpokladu akceptovania pripomienok uvedených v pripojenom návrhu stanoviska vlády Slovenskej republiky. 

III. 

N á v r h 

S T A N O V I S K O 
vlády Slovenskej republiky 

k návrhu skupiny poslancov Národnej rady Slovenskej republiky  na vydanie zákona, ktorým sa mení a dopĺňa zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky  v znení neskorších predpisov (tlač 516)

Vláda Slovenskej republiky  s ú h l a s í  s návrhom skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (tlač 516), za predpokladu akceptovania  týchto pripomienok:

1.	Predkladaný návrh zákona z časti (bod 36) vychádza z návrhu skupiny poslancov Národnej rady Slovenskej republiky na vydanie ústavného zákona, ktorým sa mení a dopĺňa Ústava Slovenskej republiky č. 460/1992 Zb. v znení neskorších predpisov (tlač 515). Podľa tohto návrhu ústavného zákona – bod 6 Národná rada SR môže zákonom poveriť výkonom určitých jej pôsobností výbor pre európske záležitosti. Ide o prijímanie stanovísk k návrhom právne záväzných aktov a iných aktov Európskych spoločenstiev a Európskej únie a ich záväznosť pre vládu, resp. člena vlády. Preto v uvádzanej časti návrhu zákona je nutné počkať až na schválenie predmetnej novely ústavy, bez jej chválenia nie je možné citované ustanovenia návrhu zákona prijať.  

2. Návrh zákona sa doplní o spôsob vymenovania a odvolania špeciálneho prokurátora v zmysle § 24a a 24d zákona č. 154/2001 Z. z. o prokurátoroch a právnych čakateľoch prokuratúry v znení zákona č. 458/2003 Z. z. o zriadení Špeciálneho súdu a Úradu špeciálnej prokuratúry a o zmene a doplnení niektorých zákonov. 

3. K názvu zákona
Vzhľadom na čl. II a III predkladaného návrhu sa názov zákona upraví tak, že na konci sa pripoja slová „a o zmene a doplnení niektorých zákonov“. 

Č l á n o k  I
	
4. K úvodnej vete
Slová „schváleného 31. októbra 2003“ sa nahradia slovami „č. 551/2003“.

5. K bodu 6
	    Posledná veta sa  preformuluje a zjednoduší. 

6. K bodu 20
Ustanovenie odseku 5 je čiastočne duplicitné s odsekom l.   Odporúčame preto vypustiť slová „bez rozpravy“ buď v tomto bode alebo v bode predchádzajúcom.  
V odseku 6 odporúčame upresniť o aký program má ísť a zároveň  zjednotiť terminológiu podľa odseku 3 tohto bodu, ale aj bodu predchádzajúceho, t.j. § 36 ods. 2. 

7. K bodu 24 
Upozorňujeme na bod 13 legislatívno-technických pokynov, podľa ktorých by sa na označovanie jednotlivých písmen nemali používať písmená zložené z dvoch písmen. 

8. K bodu 28 
Odporúčame upraviť citáciu v zátvorke na § 58a ods. 3 písm. e).  Navrhovaný odkaz je nepatričný. 

9. K bodu 31
Vzhľadom na viaceré navrhované zmeny ustanovenia § 53 ods. 2 odporúčame  v záujme prehľadnosti v tomto bode uviesť nové znenie odseku 2 § 53.

10. K bodu 36 
V odseku 1 odporúčame vypustiť slová „v národnej rade“ a tým zjednotiť terminológiu s bodom 7 návrhu.

V odseku 2 odporúčame upresniť používanie termínov „výbor pre európske záležitosti“ a „výbor“. Náhradný člen podľa poslednej vety má právo hlasovať alebo nemá. Odporúčame v tomto smere návrh upresniť. 

V odseku 3 v úvodnej vete odporúčame vypustiť slovo „úniu“. 

Odsek 4  odporúčame upresniť. Ak si národná rada vyhradí rozhodnutia o záležitostiach podľa odseku 3 znamená to, že výbor o nich ani nerokuje?

		Odsek 6 je čiastočne duplicitný – prvá a druhá veta s § 53 ods. 2.

Ustanovenia odsekov 3, 7 až 11 vychádzajú z návrhu skupiny poslancov Národnej rady Slovenskej republiky na vydanie ústavného zákona, ktorým sa mení a dopĺňa Ústava Slovenskej republiky č. 460/1992 Zb. v znení neskorších predpisov (tlač 515). Platí pre ne uvedené v bode 1 tohto stanoviska.  
 Navyše ustanovenie odseku 7 je potrebné zosúladiť s uznesením vlády č. 431/2003, ktorým bol schválený „Návrh koordinácie rozhodovacieho procesu v záležitostiach EÚ a vzorových štatútov rezortných koordinačných skupín a Komisie pre záležitosti EÚ. Ustanovenia odseku 8 a 9 zmiešavajú kompetencie výboru národnej rady a Národnej rady SR, preto je v tomto smere potrebná úprava návrhu zákona. V odseku 8 v druhej vete je rovnako potrebné slovo „vláda“ nahradiť slovom „Výbor pre európske záležitosti“.    

11. K bodu 38 
Odporúčame zvážiť nevyhnutnosť navrhovanej úpravy, ktorá vyplýva už z predchádzajúcej vety. 		

12. K bodu 41
Odporúčame formulačnú úpravu – gestorský výbor odporúčame uvádzať pred ďalšími výbormi. 

13. K bodom 46 až 48
Uvedené body odporúčame zlúčiť do jedného bodu, v ktorom sa uvedie nové znenie § 90 ods. 1. 

14. K bodu 50
Odporúčame zmeniť legislatívnu techniku ustanovenia, nakoľko druhá veta je aj poslednou vetou ustanovenia, t. j. upraviť text takto: „V § 96 ods. 3 sa na konci pripájajú tieto slová ...“. 

13. K bodu 51 
Odporúčame použiť rovnakú legislatívnu techniku ako uvádzame  k predchádzajúcemu bodu. 

14. K bodom 65 a 66
Uvedené body odporúčame zlúčiť do jedného bodu s tým, že sa v ňom uvedenie nové znenie odseku 1 § 143. Upozorňujeme tiež na pravidlo, že poznámky pod čiarou sa nemajú prečíslovávať, preto odporúčame zvážiť nevyhnutnosť zavedenia nového odkazu 84a.

Č l á n o k  II	

15. K bodu 1
Úvodnú vetu na začiatku je nutné v súlade s legislatívno-technickými pokynmi upraviť takto: „V § 5 sa odsek 3 dopĺňa ...“.

16. K bodu 2
Má ísť o vypustenie poznámky pod čiarou k odkazu 1b? § 5 ods. 5 obsahuje odkaz 1. 

Č l á n o k  III
	
17. V úvodnej vete je potrebné vypustiť slová „mení a“, keďže ide iba              o doplnenie právneho predpisu podľa tohto článku. 
	
18. V dopĺňanom znení v úvodnej vete je nutné vykonať rovnakú úpravu ako uvádzame k Čl. II bod 1. 

V Bratislave 29. januára 2004. 
Vypracovala: K. Škulová 
Schválil: Štefan G r m a n 
     generálny riaditeľ 
sekcie vládnej legislatívy 

Daniel  L i p š i c 

podpredseda vlády a minister spravodlivosti SR
a predseda Legislatívnej rady vlády SR